Pasiūlymas TARYBOS SPRENDIMAS dėl Kanados ir Europos Sąjungos susitarimo dėl keleivio duomenų įrašo duomenų perdavimo ir tvarkymo sudarymo /* COM/2013/0528 final - 2013/0250 (NLE) */





AIŠKINAMASIS MEMORANDUMAS Pagal Kanados teisės aktus Kanados sienos apsaugos tarnyba yra įgaliota iš kiekvieno keleivinius skrydžius į Kanadą ir iš jos vykdančio oro vežėjo reikalauti suteikti jai prieigą prie elektroninių keleivio duomenų įrašo (PNR) duomenų prieš keleiviui atvykstant į Kanadą ar iš jos išvykstant. Kanados valdžios institucijų prašymai pagrįsti Muitinės įstatymo 107.1 skyriumi, Keleivių informacijos (muitinės) reglamentais, Imigracijos ir pabėgėlių apsaugos įstatymo 148 dalies 1 punkto d papunkčiu ir Imigracijos ir pabėgėlių apsaugos reglamentų 269 reglamentu. Šiais teisės aktais siekiama gauti PNR duomenis elektroniniu būdu prieš lėktuvo atvykimą ir taip smarkiai padidinti Kanados sienos apsaugos tarnybos gebėjimą atlikti veiksmingą ir efektyvų išankstinį keleivių rizikos vertinimą, sudaryti palankesnes sąlygas keliauti sąžiningiems keleiviams ir, galiausiai, stiprinti Kanados saugumą. Europos Sąjunga, bendradarbiaudama su Kanada kovos su terorizmu ir kitais sunkiais tarptautiniais nusikaltimais srityje, mano, kad perduodant PNR duomenis Kanadai skatinamas tarptautinis policijos ir teisminis bendradarbiavimas. Jis bus užtikrintas Kanadai perduodant su PNR duomenimis susijusią analitinę informaciją kompetentingoms valstybių narių institucijoms, Europolui ir Eurojustui pagal atitinkamą jų kompetenciją. PNR – tai kiekvieno keleivio kelionės sąlygų įrašas, kuriame yra visa reikalinga informacija, kad oro vežėjai galėtų tvarkyti ir kontroliuoti bilietų užsakymą. Oro vežėjai privalo Kanados sienos apsaugos tarnybai suteikti prieigą prie tam tikrų PNR duomenų, kurie renkami ir laikomi oro vežėjo automatinėse bilietų užsakymo ir išvykimo kontrolės sistemose. Remiantis ES duomenų apsaugos teisės aktais, iš ES skrydžius vykdantiems Europos ir kitiems oro vežėjams draudžiama savo keleivių PNR duomenis perduoti trečiosioms šalims, kurios neturi tinkamų apsaugos priemonių ir todėl neužtikrina tinkamo asmens duomenų apsaugos lygio. Būtina surasti sprendimą ir pagal jį nustatyti teisinį pagrindą, kuriuo remiantis PNR duomenys būtų perduodami iš ES į Kanadą, ir taip pripažinti, kad būtina ir svarbu PNR duomenis naudoti kovojant su terorizmu ir kitais sunkiais tarpvalstybiniais nusikaltimais, kartu užtikrinti oro vežėjams teisinį tikrumą. Be to, šis sprendimas turėtų būti nuosekliai taikomas visoje Europos Sąjungoje, kad būtų užtikrintas oro vežėjų teisinis tikrumas ir asmenų teisės į asmens duomenų apsaugą, taip pat jų fizinis saugumas. 2005 m. Europos Sąjunga ir Kanada sudarė susitarimą[1] dėl PNR duomenų tvarkymo, remdamosi Kanados sienos apsaugos tarnybos įsipareigojimais dėl PNR programos įgyvendinimo. Įsipareigojimai pridėti prie Komisijos sprendimo dėl į keleivio duomenų įrašą įtrauktų Kanados sienos apsaugos tarnybai perduodamų oro transporto keleivio asmens duomenų tinkamos apsaugos. [2] Nustojus galioti 2009 m. Komisijos sprendimui, Kanados sienos apsaugos tarnyba vienašališkai užtikrino ES, kad šie įsipareigojimai galios tol, kol įsigalios naujas susitarimas. Įsigaliojus Lisabonos sutarčiai, Europos Parlamentas 2010 m. gegužės 5 d. priėmė rezoliuciją[3], kuria pareikalavo surengti naujas tam tikrais kriterijais pagrįstas derybas dėl susitarimo. 2010 m. rugsėjo 21 d. Taryba gavo Komisijos rekomendaciją leisti pradėti derybas dėl Europos Sąjungos ir Kanados susitarimo dėl PNR duomenų perdavimo ir naudojimo siekiant užkirsti kelią terorizmui ir kitiems sunkiems tarpvalstybiniams nusikaltimams ir su tuo kovoti. 2010 m. lapkričio 11 d. Europos Parlamentas priėmė rezoliuciją[4] dėl Komisijos rekomendacijos Tarybai dėl įgaliojimo pradėti derybas. 2010 m. gruodžio 2 d. Taryba priėmė sprendimą kartu su derybų nurodymu, kuriuo leido Komisijai pradėti derybas Europos Sąjungos vardu. Pasibaigus Šalių deryboms, 2013 m. gegužės 6 d. susitarimas parafuotas. Susitarime atsižvelgiama į bendruosius kriterijus, nustatytus Komisijos komunikate dėl PNR duomenų perdavimo trečiosioms šalims bendros koncepcijos[5], ir į Tarybos duotus derybų nurodymus, ir jis atitinka tuos bendruosius kriterijus ir derybų nurodymus. PNR – labai svarbi kovos su terorizmu ir sunkiais nusikaltimais priemonė. Susitarimu užtikrinamos kelios svarbios asmenų, kurių duomenys bus perduodami ir tvarkomi, apsaugos priemonės. Pirmiausia PNR duomenys gali būti tvarkomi tik siekiant užkirsti kelią teroristiniams nusikaltimams ir sunkiems tarpvalstybiniams nusikaltimams, juos nustatyti, tirti ir patraukti už juos baudžiamojon atsakomybėn. PNR duomenų saugojimo laikotarpis apribotas ir po 30 dienų duomenys bus nuasmeninti. Asmenims suteikiama teisė susipažinti su savo duomenimis, reikalauti juos ištaisyti, atlyginti žalą ir gauti informaciją. Duomenys bus perduodami naudojant tik duomenų eksporto metodą, pagal kurį oro vežėjai perduoda būtinus PNR duomenis Kanados sienos apsaugos tarnybai; taip oro vežėjai ir toliau kontroliuoja tai, kokie duomenys yra teikiami. Neskelbtini duomenys gali būti naudojami tik visiškai išskirtiniais atvejais ir turi būti laikomasi griežtų sąlygų ir veiksmingų apsaugos priemonių, be kita ko, būtinas Kanados sienos apsaugos tarnybos vadovo patvirtinimas, o duomenys turi būti ištrinti per labai trumpą laiką. Kanados privatumo reikalų pareigūnas ir Kanados sienos apsaugos tarnybos regreso teisės direktoratas prižiūri, kaip Kanada laikosi šių taisyklių. Sutarties dėl Europos Sąjungos veikimo 218 straipsnio 6 dalies a punkte nustatyta, kad Taryba įgalioja sudaryti tarptautinius susitarimus. Todėl Komisija siūlo Tarybai priimti sprendimą, kuriuo patvirtinamas Kanados ir Europos Sąjungos susitarimo dėl keleivio duomenų įrašo duomenų perdavimo ir tvarkymo sudarymas. 2013/0250 (NLE) Pasiūlymas TARYBOS SPRENDIMAS dėl Kanados ir Europos Sąjungos susitarimo dėl keleivio duomenų įrašo duomenų perdavimo ir tvarkymo sudarymo EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 82 straipsnio 1 dalies d punktą ir 87 straipsnio 2 dalies a punktą kartu su 218 straipsnio 6 dalies a punktu, atsižvelgdama į Europos Komisijos pasiūlymą, atsižvelgdama į Europos Parlamento pritarimą[6], pasikonsultavusi su Europos duomenų apsaugos priežiūros pareigūnu, kadangi: (1) 2010 m. gruodžio 2 d. Taryba priėmė sprendimą kartu su derybiniais nurodymais, kuriuo leido Komisijai Europos Sąjungos vardu pradėti derybas su Kanada dėl keleivio duomenų įrašo (PNR) duomenų perdavimo ir naudojimo siekiant užkirsti kelią terorizmui ir kitiems sunkiems tarpvalstybiniams nusikaltimams ir su tuo kovoti; (2) vadovaujantis [...] Tarybos sprendimu 2013/XXX[7], Kanados ir Europos Sąjungos susitarimas dėl keleivio duomenų įrašo duomenų perdavimo ir naudojimo pasirašytas 2013 m. ..., su sąlyga, kad jis bus sudarytas vėliau; (3) Susitarimas turėtų būti sudarytas; (4) Susitarimu užtikrinamos pagrindinės teisės ir laikomasi principų, pripažįstamų visų pirma Europos Sąjungos pagrindinių teisių chartijoje, ypač teisė į privatų ir šeimos gyvenimą, pripažįstama Chartijos 7 straipsnyje, teisė į asmens duomenų apsaugą, pripažįstama Chartijos 8 straipsnyje, ir teisė į veiksmingą teisinę gynybą ir teisingą bylos nagrinėjimą, pripažįstama Chartijos 47 straipsnyje. Susitarimas turėtų būti taikomas atsižvelgiant į šias teises ir principus; (5) [pagal Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės, pridėto prie Europos Sąjungos sutarties ir Sutarties dėl Europos Sąjungos veikimo, 3 straipsnį Jungtinė Karalystė ir Airija dalyvauja priimant šį sprendimą;] (6) pagal Protokolo Nr. 22 dėl Danijos pozicijos, pridėto prie Europos Sąjungos sutarties ir Sutarties dėl Europos Sąjungos veikimo, 1 ir 2 straipsnius Danija nedalyvauja priimant šį sprendimą ir susitarimas jai nėra privalomas ar taikomas, PRIĖMĖ ŠĮ SPRENDIMĄ: 1 straipsnis Europos Sąjungos vardu patvirtinamas Kanados ir Europos Sąjungos susitarimas dėl keleivio duomenų įrašo duomenų perdavimo ir tvarkymo sudarymo. Sudarytino susitarimo tekstas pridedamas prie šio sprendimo. 2 straipsnis Tarybos pirmininkas paskiria asmenį, kuris įgaliojamas Europos Sąjungos vardu pasikeisti Susitarimo 30 straipsnyje nurodytais patvirtinimo aktais ir taip išreikšti Europos Sąjungos sutikimą laikytis Susitarimo. 3 straipsnis Šis sprendimas įsigalioja kitą dieną po jo paskelbimo Europos Sąjungos oficialiajame leidinyje. Priimta Briuselyje Tarybos vardu Pirmininkas PRIEDAS KANADOS IR EUROPOS SĄJUNGOS SUSITARIMAS DĖL KELEIVIO DUOMENŲ ĮRAŠO DUOMENŲ PERDAVIMO IR TVARKYMO KANADA -ir- EUROPOS SĄJUNGA (toliau – Šalys) SIEKDAMOS užkirsti kelią terorizmui ir su teroristais susijusiems nusikaltimams, taip pat kitiems sunkiems tarpvalstybiniams nusikaltimams, kovoti su jais, juos slopinti ir šalinti, kad apsaugotų savo atitinkamas demokratines visuomenes ir bendras vertybes bei užtikrintų saugumą ir teisinės valstybės principus; PRIPAŽINDAMOS terorizmo ir su teroristais susijusių nusikaltimų, taip pat kitų sunkių tarpvalstybinių nusikaltimų prevencijos, kovos su jais, jų slopinimo ir šalinimo svarbą, kartu užtikrindamos pagrindines teises ir laisves, visų pirma teisę į privatumą ir duomenų apsaugą; SIEKDAMOS stiprinti ir skatinti Šalių bendradarbiavimą laikantis ES ir Kanados partnerystės principų; PRIPAŽINDAMOS, kad dalijimasis informacija yra esminė priemonė, kovojant su terorizmu ir su juo susijusiais nusikaltimais bei kitais sunkiais tarpvalstybiniais nusikaltimais, ir kad šiomis aplinkybėmis keleivio duomenų įrašo duomenų naudojimas yra nepaprastai svarbi priemonė, siekiant šių tikslų; PRIPAŽINDAMOS, kad norint užtikrinti viešąjį saugumą ir teisės aktų vykdymą reikėtų nustatyti taisykles, kaip oro vežėjai perduos PNR duomenis Kanadai; PRIPAŽINDAMOS, kad Šalis sieja vienodos vertybės, susijusios su duomenų apsauga ir privatumu, nustatytos atitinkamuose jų teisės aktuose; ATSIŽVELGDAMOS į ES įsipareigojimus pagal Europos Sąjungos sutarties 6 straipsnį dėl pagarbos pagrindinėms teisėms, teisę į privatumą tvarkant asmens duomenis, kaip nustatyta Sutarties dėl Europos Sąjungos veikimo 16 straipsnyje, proporcingumo ir būtinumo principus, susijusius su teise į privatų bei šeimos gyvenimą, pagarbą privatumui ir asmens duomenų apsaugą pagal Europos žmogaus teisių ir pagrindinių laisvių apsaugos konvencijos 8 straipsnį, Europos Tarybos konvenciją Nr. 108 dėl asmenų apsaugos ryšium su asmens duomenų automatizuotu tvarkymu ir jos papildomą protokolą Nr. 181 ir Europos Sąjungos pagrindinių teisių chartijos 7 ir 8 straipsnius; ATSIŽVELGDAMOS į Kanados teisių ir laisvių chartijos ir Kanados privatumo teisės aktų atitinkamas nuostatas; ATKREIPDAMOS DĖMESĮ į Europos Sąjungos įsipareigojimą užtikrinti, kad pagal Susitarimą oro vežėjams nedraudžiama laikytis Kanados teisės, susijusios su Europos Sąjungos surinktų PNR duomenų perdavimu Kanadai; PRIPAŽINDAMOS sėkmingą 2006 m. Šalių Susitarimo dėl PNR duomenų perdavimo bendrą peržiūrą 2008 metais; PRIPAŽINDAMOS, kad Susitarimas negali būti taikomas išankstinei informacijai apie keleivius, kurią oro vežėjai renka ir perduoda Kanadai sienos kontrolės tikslais; taip pat PRIPAŽINDAMOS, kad Susitarimas neturi trukdyti Kanadai toliau tvarkyti iš oro vežėjų gautą informaciją išimtiniais atvejais, kai būtina, siekiant sumažinti kylantį didelį tiesioginį pavojų oro transportui arba nacionaliniam saugumui, griežtai laikantis Kanados teisėje nustatytų apribojimų ir visais atvejais neperžengiant Susitarime nurodytų apribojimų; ATKREIPDAMOS DĖMESĮ į tai, kad Šalys ir ES valstybės narės yra suinteresuotos keistis informacija apie PNR duomenų perdavimo būdą ir PNR duomenų atskleidimą už Kanados ribų, kaip nustatyta atitinkamuose Susitarimo straipsniuose, taip pat atkreipdamos dėmesį į tai, kad ES suinteresuota šį klausimą spręsti naudojant Susitarime nurodytą konsultacijų ir peržiūros mechanizmą; ATKREIPDAMOS DĖMESĮ į tai, kad Šalys gali nagrinėti, ar panašus susitarimas dėl PNR duomenų tvarkymo yra reikalingas ir galimas jūrų transporto srityje; ATKREIPDAMOS DĖMESĮ į Kanados įsipareigojimą užtikrinti, kad Kanados kompetentinga institucija tvarkys PNR duomenis siekdama užkirsti kelią teroristiniams nusikaltimams ir sunkiems tarpvalstybiniams nusikaltimams, juos nustatyti, tirti ir patraukti už juos baudžiamojon atsakomybėn ir griežtai taikydama privatumo ir asmens duomenų apsaugos priemones, kaip nustatyta Susitarime; PABRĖŽDAMOS, kad, siekiant skatinti tarptautinį policijos ir teisminį bendradarbiavimą, pagal Susitarimą Kanados gaunamais PNR duomenimis ir susijusia bei tinkama analitine informacija, kurioje yra PNR duomenų, svarbu dalytis su Europos Sąjungos valstybių narių kompetentingomis policijos ir teisminėmis institucijomis, Europolu ir Eurojustu; PATVIRTINDAMOS, kad Susitarimas nėra precedentas jokiems būsimiems Kanados ir Europos Sąjungos arba kurios nors iš Šalių ir kurios nors kitos Šalies susitarimams dėl PNR duomenų tvarkymo ir perdavimo arba dėl duomenų apsaugos; ATSIŽVELGDAMOS į Šalių tarpusavio įsipareigojimą taikyti ir toliau plėtoti tarptautinius PNR duomenų tvarkymo standartus, SUSITARĖ: Bendrosios nuostatos 1 straipsnis Susitarimo tikslas Susitarime Šalys nustato keleivio duomenų įrašo (PNR) duomenų perdavimo ir naudojimo sąlygas, kad būtų užtikrintas visuomenės saugumas ir sauga, bei priemones, kuriomis duomenys apsaugomi. 2 straipsnis Terminų apibrėžtys Susitarime: (a) oro vežėjas – komercinio vežimo bendrovė, naudojanti orlaivius kaip transporto priemones keleiviams vežti tarp Kanados ir ES; (b) keleivio duomenų įrašo duomenys (PNR duomenys) – įrašai, kuriuos sukūrė oro vežėjas kiekvienai bet kurio keleivio arba jo vardu užsakytai kelionei ir kurie yra būtini tvarkant ir kontroliuojant rezervavimą. Konkrečiai Susitarime PNR duomenis sudaro Susitarimo priede nurodyti elementai; (c) tvarkymas – bet kokia su PNR duomenimis automatizuotomis arba neautomatizuotomis priemonėmis atliekama operacija arba operacijos, pvz., rinkimas, registravimas, rūšiavimas, saugojimas, tikslinimas ar keitimas, atgaminimas, paieška, pasitikrinimas, naudojimas, perdavimas, platinimas, atskleidimas ar kitu būdu sudarant galimybę jais naudotis, palyginimas ar sujungimas, blokavimas, maskavimas, ištrynimas arba sunaikinimas; (d) Kanados kompetentinga institucija – Kanados institucija, atsakinga už pagal Susitarimą gautų PNR duomenų gavimą ir tvarkymą; (e) neskelbtini duomenys – informacija, atskleidžianti rasinę arba etninę kilmę, politines pažiūras, religinius ar filosofinius įsitikinimus, narystę profesinėje sąjungoje, arba informacija apie asmens sveikatą ar lytinį gyvenimą. 3 straipsnis PNR naudojimas 1. Kanada užtikrina, kad Kanados kompetentinga institucija pagal Susitarimą gautus PNR duomenis tvarko tik siekdama užkirsti kelią teroristiniams nusikaltimams ir sunkiems tarpvalstybiniams nusikaltimams, juos nustatyti, tirti ir patraukti už juos baudžiamojon atsakomybėn. 2. Susitarime teroristinis nusikaltimas yra: (a) veiksmas arba neveikimas, atliekamas politiniais, religiniais ar ideologiniais tikslais, kurio tikslas ar priežastis yra noras įbauginti visuomenę dėl jos saugumo, įskaitant ekonominį saugumą, arba norint priversti asmenį, vyriausybę ar vietinę arba tarptautinę organizaciją atlikti kokį nors veiksmą arba sulaikyti nuo jo, kurio metu tyčia: i) nužudomi žmonės arba padaromi sunkūs kūno sužalojimai; ii) sukeliamas pavojus asmens gyvybei; iii) sukeliamas didelis pavojus visuomenės sveikatai ar saugumui; iv) padaroma didelė turtinė žala, kuri gali sukelti i–iii punktuose nurodytą žalą arba v) labai sutrikdomos arba labai sutrinka esminės paslaugos, pažeidžiama įranga arba sistema kitaip nei tai įvyktų dėl teisėto ar neteisėto gynimosi, protesto, nuomonių skirtumo ar darbų nutraukimo, pvz., streiko, kuriais neketinama padaryti i–iii punktuose nurodytos žalos arba (b) nusikalstamas veikas, patenkančias į taikytinų tarptautinių konvencijų ir protokolų, susijusių su terorizmu, taikymo sritį ir juose apibūdintas arba (c) sąmoningas dalyvavimas bet kokiame veiksme arba prisidėjimas prie jo, arba asmens, grupės ar organizacijos instruktavimas, kaip tą veiksmą atlikti, siekiant padidinti teroristinės veiklos subjekto sugebėjimą bendradarbiauti arba atlikti veiksmą arba neveikti, kaip aprašyta a arba b punktuose, arba (d) kriminalinio nusikaltimo padarymas, kai nusikalstama veika ar neveikimas teikia naudos teroristinės veiklos subjektui, daromas jo nurodymu arba yra su juo susijęs arba (e) turto paėmimas arba asmens, grupės ar organizacijos kvietimas pateikti turtą, turto pateikimas arba leidimas naudotis turtu arba finansinės ar kitos susijusios paslaugos, siekiant atlikti veiksmą arba neveikti, kaip aprašyta a arba b punktuose, arba naudojimas ar turto įsigijimas, siekiant atlikti veiksmą arba neveikti, kaip aprašyta a arba b punktuose, arba (f) bandymas arba grasinimas atlikti veiksmą arba neveikti, kaip aprašyta a arba b punktuose, sąmokslo rengimas, pagalba, instruktavimas arba konsultavimas, susijęs su veiksmu arba neveikimu, kaip aprašyta a arba b punktuose, arba bendrininkavimas įvykus faktui, prieglobsčio suteikimas arba slėpimas, kad teroristinės veiklos subjektas galėtų padėti arba atlikti veiksmą arba neveikti, kaip aprašyta a arba b punktuose. (g) Šiame straipsnyje teroristinės veiklos subjektas yra: i) asmuo, grupė arba organizacija, kurios vienas iš tikslų yra padėti arba atlikti veiksmą arba neveikti, kaip aprašyta a arba b punktuose, arba ii) asmuo, grupė arba organizacija, kuri sąmoningai veikia tokio asmens, grupės arba organizacijos, apibūdintos i punkte, vardu, jų nurodymu arba yra su jais susiję. 3. Sunkus tarpvalstybinis nusikaltimas – bet kuris nusikaltimas, už kurį Kanadoje baudžiama laisvės apribojimu, kurio ilgiausias terminas – bent ketveri metai, arba skiriama sunkesnė bausmė, kaip apibrėžta Kanados teisėje, jei nusikaltimas yra tarpvalstybinio pobūdžio. Susitarime nusikaltimas yra laikomas tarpvalstybinio pobūdžio, kai jis: (a) įvykdytas daugiau kaip vienoje šalyje; (b) įvykdytas vienoje šalyje, bet svarbūs pasirengimo, planavimo, vadovavimo ar kontrolės veiksmai vykdomi kitoje šalyje; (c) įvykdytas vienoje šalyje, bet yra susijęs su organizuota nusikalstama grupuote, kuri nusikalstama veikla verčiasi daugiau nei vienoje šalyje; (d) įvykdytas vienoje šalyje, tačiau turėjo svarbių pasekmių kitoje šalyje arba (e) įvykdytas vienoje šalyje, o nusikaltėlis išvyko į kitą šalį arba ketina tą padaryti. 4. Išskirtiniais atvejais Kanados kompetentinga institucija gali tvarkyti PNR duomenis, jeigu būtina, kad apsaugotų kiekvieno asmens gyvybinius interesus, kai yra: (a) pavojus asmens gyvybei arba pavojus patirti sunkų sužalojimą arba (b) didelis pavojus visuomenės sveikatai, ypač atsižvelgiant į tarptautiniu mastu pripažintus standartus. 5. Kanada taip pat gali tvarkyti PNR duomenis, nagrinėdama konkrečius atvejus, kad būtų: (a) užtikrinta viešojo administravimo kontrolė arba atskaitomybė arba (b) laikomasi išduoto šaukimo į teismą arba orderio, arba teismo nutarties. 4 straipsnis PNR duomenų pateikimo užtikrinimas 1. ES užtikrina, kad pagal Susitarimą oro vežėjams nebūtų draudžiama perduoti PNR duomenų Kanados kompetentingai institucijai. 2. Kanada negali reikalauti iš oro vežėjo pateikti PNR duomenų elementų, kurie dar nesurinkti arba oro vežėjas jų rezervavimo tikslais nesaugo. 3. Kanada pagal Susitarimą turi ištrinti visus iš oro vežėjo gautų duomenų elementus, kurie nepateikti priede. 4. Šalys užtikrina, kad oro vežėjai galėtų perduoti PNR duomenis Kanados kompetentingai institucijai per įgaliotus atstovus, kurie veikia oro vežėjų vardu arba yra atskaitingi jiems ir dirba Susitarime nustatytomis sąlygomis. 5 straipsnis Tinkamumas Laikydamasi Susitarimo, Kanados kompetentinga institucija turi užtikrinti tinkamą apsaugos lygį pagal atitinkamus ES duomenų apsaugos teisės aktus dėl PNR duomenų tvarkymo ir naudojimo. Oro vežėjas, kuris pagal Susitarimą teikia PNR duomenis Kanadai, turi vadovautis duomenų perdavimo iš ES į Kanadą ES teisiniais reikalavimais. 6 straipsnis Policijos ir teisminis bendradarbiavimas 1. Kanada kuo greičiau pagal savo atitinkamą kompetenciją su Europolu ir Eurojustu arba valstybių narių policija ir teisminėmis institucijomis dalijasi svarbia atitinkama analitine informacija, kurioje yra PNR duomenų, gautų pagal Susitarimą. Kanada užtikrina, kad šia informacija dalijamasi pagal susitarimus ir tinkamai laikantis susitarimų dėl teisėsaugos arba dalijimosi informacija tarp Kanados ir Europolo, Eurojusto ar atitinkamos valstybės narės. 2. Kanada, pareikalavus Europolui, Eurojustui, pagal jų atitinkamus įgaliojimus, arba valstybės narės policijai ar teisminei institucijai, turi pateikti PNR duomenis arba analitinę informaciją, kurioje yra PNR duomenų, gautų pagal Susitarimą, tam tikrais atvejais siekiant užkirsti kelią teroristiniam nusikaltimui ar sunkiam tarpvalstybiniam nusikaltimui, jį nustatyti, ištirti ar patraukti už jį baudžiamojon atsakomybėn Europos Sąjungoje. Kanada užtikrina, kad ši informacija būtų prieinama pagal susitarimus ir tinkamai laikantis susitarimų dėl teisės aktų vykdymo, teisminio bendradarbiavimo arba dalijimosi informacija tarp Kanados ir Europolo, Eurojusto ar atitinkamos valstybės narės. PNR duomenų tvarkymui taikomos apsaugos priemonės 7 straipsnis Nediskriminavimas Kanada užtikrina, kad PNR duomenų tvarkymui taikomos apsaugos priemonės būtų vienodai taikomos visiems keleiviams, jų neteisėtai nediskriminuojant. 8 straipsnis Neskelbtinų duomenų naudojimas 1. Jeigu surinktuose keleivio PNR duomenyse yra neskelbtinų duomenų, Kanada užtikrina, kad Kanados kompetentinga institucija užmaskuotų neskelbtinus duomenis, naudodama automatizuotas sistemas. Kanada užtikrina, kad Kanados kompetentinga institucija toliau netvarkytų tokių duomenų, išskyrus pagal 3, 4 ir 5 dalis. 2. Kanada pateikia Europos Komisijai kodų ir terminų, identifikuojančių neskelbtinus duomenis, kuriuos Kanada privalo užmaskuoti, sąrašą. Kanada šį sąrašą pateikia per 90 dienų nuo Susitarimo įsigaliojimo dienos. 3. Kanada gali tvarkyti neskelbtinus duomenis, nagrinėdama konkrečius atvejus, esant išskirtinėms aplinkybėms, kai toks tvarkymas yra būtinas, nes rizikuojama asmens gyvybe arba kyla pavojus patirti sunkų sužalojimą. 4. Kanada užtikrina, kad neskelbtini duomenys būtų tvarkomi tik pagal 3 dalį, griežtai laikantis procedūrinių priemonių, įskaitant: (a) neskelbtinų duomenų tvarkymą patvirtina Kanados kompetentingos institucijos vadovas; (b) neskelbtinus duomenis tvarko tik specialiai ir asmeniškai įgaliotas pareigūnas ir (c) kai neskelbtini duomenys nebemaskuojami, jie nebegali būti tvarkomi, naudojant automatizuotas sistemas. 5. Kanada turi ištrinti neskelbtinus duomenis ne vėliau nei 15 dienų nuo jų gavimo, nebent Kanada juos saugo pagal 16 straipsnio 5 dalį. 6. Jeigu pagal 3, 4 ir 5 dalis Kanados kompetentinga institucija tvarko asmens, kuris yra valstybės narės pilietis, neskelbtinus duomenis, Kanada užtikrina, kad Kanados kompetentinga institucija kuo greičiau praneštų tos valstybės narės institucijoms apie duomenų tvarkymą. Kanada išsiunčia tokį pranešimą pagal susitarimus arba tinkamai laikydamasi susitarimų dėl teisėsaugos arba dalijimosi informacija tarp Kanados ir atitinkamos valstybės narės. 9 straipsnis Duomenų saugumas ir vientisumas 1. Kanada įdiegia reguliavimo, procedūrines arba technines priemones, kad apsaugotų PNR duomenis nuo atsitiktinės, neteisėtos arba neleistinos prieigos, tvarkymo ar praradimo. 2. Kanada užtikrina duomenų atitikties tikrinimą ir apsaugą, saugumą, konfidencialumą ir vientisumą. Kanada: (a) PNR duomenims taiko šifravimo, leidimo ir dokumentų tvarkymo procedūras; (b) leidžia prieiti prie PNR duomenų tik įgaliotiems pareigūnams; (c) saugo PNR duomenis fiziškai saugioje aplinkoje, kuri yra apsaugota prieigos prie duomenų kontrolės priemonėmis ir (d) sukuria mechanizmą, užtikrinantį PNR užklausų vykdymą pagal 3 straipsnį. 3. Jeigu prie asmens PNR duomenų buvo prieita ar jie buvo atskleisti neturint leidimo, Kanada turi imtis priemonių ir informuoti tą asmenį, sumažinti žalos riziką ir imtis taisomųjų veiksmų. 4. Kanada užtikrina, kad Kanados kompetentinga institucija nedelsdama informuotų Europos Komisiją apie bet kokius svarbius atsitiktinės, neteisėtos arba neleistinos prieigos, PNR duomenų tvarkymo ar praradimo atvejus. 5. Padarius bet kokį duomenų apsaugos pažeidimą, ypač dėl kurio duomenys gali būti atsitiktinai ar neteisėtai sunaikinti arba atsitiktinai prarasti, pakeisti, neleistinai atskleisti arba prie jų prieita be leidimo, arba dėl kurio duomenys gali būti tvarkomi bet kokia neteisėta forma, turi būti taikomos veiksmingos ir atgrasančios taisomosios priemonės, įskaitant galimas sankcijas. 10 straipsnis Kontrolė 1. PNR duomenims tvarkyti skirtas duomenų apsaugos priemones pagal Susitarimą turi kontroliuoti nepriklausoma valdžios institucija arba administracinėmis priemonėmis sukurta institucija, kuri nešališkai atlieka savo funkcijas ir turi patvirtinančius įrašus apie savarankiškumą. Ši institucija privalo turėti veiksmingus įgaliojimus vykdyti tyrimus, kaip laikomasi taisyklių, susijusių su PNR duomenų rinkimu, naudojimu, atskleidimu, saugojimu ar tvarkymu. Ji gali atlikti duomenų atitikties peržiūras ir tyrimus, Kanados kompetentingai institucijai gali pateikti rezultatus ir rekomendacijas. Kontrolės institucija yra įgaliota pranešti apie su Susitarimu susijusius teisės pažeidimus, kad prireikus būtų patraukiama baudžiamojon atsakomybėn arba skiriamos drausminės nuobaudos. 2. Atitinkama institucija užtikrina, kad su Susitarimo nesilaikymu susiję skundai būtų gaunami, tiriami, į juos būtų atsakoma ir tinkamai atlyginama žala. 11 straipsnis Skaidrumas 1. Kanada užtikrina, kad Kanados kompetentinga institucija savo interneto svetainėje pateiktų šią informaciją: (a) teisės aktų, kuriais suteikiama teisė rinkti PNR duomenis, sąrašą; (b) PNR duomenų rinkimo pagrindą; (c) PNR duomenų apsaugos būdus; (d) duomenų atskleidimo būdus ir apimtis; (e) informaciją apie prieigą, taisymą, įrašą bei žalos atlyginimą ir (f) kontaktinę informaciją pasiteirauti. 2. Šalys turi dirbti su suinteresuotosiomis šalimis, pvz., su kelionių lėktuvu sektoriumi, siekdamos skatinti skaidrumą, pageidautina, bilietų užsakymo etape, teikdamos keleiviams informaciją apie: (a) PNR duomenų rinkimo priežastis; (b) PNR duomenų naudojimą; (c) prašymo suteikti prieigą prie PNR duomenų procedūrą ir (d) prašymo taisyti PNR duomenis procedūrą. 12 straipsnis Asmenims skirta prieiga 1. Kanada užtikrina, kad bet kuris asmuo galėtų prieiti prie savo PNR duomenų. 2. Kanada užtikrina, kad Kanados kompetentinga institucija per pagrįstą laikotarpį: (a) pateiktų asmeniui jo PNR duomenų kopiją, jeigu asmuo raštu kreipiasi dėl savo PNR duomenų; (b) atsakytų raštu į visas užklausas; (c) suteiktų asmeniui prieigą prie užregistruotos informacijos, patvirtindama, kad asmens PNR duomenys buvo atskleisti, jeigu asmuo prašo tokio patvirtinimo; (d) pateiktų teisines arba faktines priežastis, jeigu atsisakoma suteikti prieigą prie asmens PNR duomenų; (e) informuotų asmenį, jeigu PNR duomenų nėra; (f) informuotų asmenį, kad jis gali pateikti skundą ir pradėti skundų procedūrą. 3. Kanada gali atskleisti bet kokią informaciją, jeigu tam yra pagrįstų teisinių reikalavimų ir apribojimų, įskaitant bet kokius būtinus apribojimus, siekiant užkirsti kelią nusikalstamoms veikoms, jas nustatyti, ištirti ar patraukti už jas baudžiamojon atsakomybėn, arba užtikrinti visuomenės ar nacionalinį saugumą, tinkamai atsižvelgiant į teisėtus konkretaus asmens interesus. 13 straipsnis Asmenims skirtas taisymas arba įrašas 1. Kanada užtikrina, kad bet kuris asmuo galėtų prašyti pataisyti jo PNR duomenis. 2. Kanada užtikrina, kad Kanados kompetentinga institucija apsvarstytų visas raštiškas užklausas dėl duomenų taisymo, ir per pagrįstą laikotarpį: (a) pataisytų PNR duomenis ir praneštų asmeniui apie atliktus taisymus arba (b) atmestų visus taisymus arba jų dalį ir: i) pridėtų įrašą prie PNR duomenų, į kurį būtų įtraukti visi prašyti, bet atmesti taisymai; ii) praneštų asmeniui, kad: i. taisymo prašymas atmestas, ir pateiktų teisines arba faktines atmetimo priežastis; ii. pagal i papunktį įrašas pridėtas prie PNR duomenų ir (c) informuotų asmenį, kad jis gali pateikti skundą ir pradėti skundų procedūrą. 14 straipsnis Žalos atlyginimas administracine ir teismine tvarka 1. Kanada užtikrina, kad nepriklausoma valdžios institucija arba administracinėmis priemonėmis sukurta institucija, kuri nešališkai atlieka savo funkcijas ir turi patvirtinančius įrašus apie savarankiškumą, gautų, ištirtų ir atsakytų į asmenų pateiktus skundus, susijusius su jų prašymu prieiti prie jų PNR duomenų, jų taisymo arba įrašo. Kanada užtikrina, kad atitinkama institucija praneštų prašytojui apie priemones, kuriomis sudaromos galimybės, kaip nurodyta 2 dalyje, kreiptis į teismą su reikalavimu atlyginti padarytą žalą. 2. Kanada užtikrina, kad visi asmenys, kurie mano, kad jų teisės buvo pažeistos dėl sprendimo arba veiksmo, susijusio su jų PNR duomenimis, galėtų kreiptis į teismą su reikalavimu atlyginti padarytą žalą pagal Kanados teisę, atliekant teisminę peržiūrą arba kitas panašias priemones, įskaitant kompensaciją. 15 straipsnis Sprendimai, pagrįsti automatizuotu duomenų tvarkymu Kanada nepriima jokių sprendimų, kurie turi didelį neigiamą poveikį keleiviui, remdamasi tik automatizuotu PNR duomenų tvarkymu. 16 straipsnis PNR duomenų saugojimas 1. Kanada negali saugoti PNR duomenų ilgiau nei penkerius metus nuo šių PNR duomenų gavimo dienos. 2. Kanada suteikia prieigą tik ribotam skaičiui pareigūnų, kuriuos specialiai įgalioja Kanada. 3. a) Kanada po 30 dienų nuo PNR duomenų gavimo dienos užmaskuodama nuasmenina visų keleivių pavardes ir vardus. b) Praėjus dvejiems metams po to, kai Kanada gavo PNR duomenis, Kanada toliau užmaskuodama nuasmenina šią informaciją: i) kitos į PNR įtrauktos pavardės ir vardai, įskaitant keleivių, nurodytų PNR, skaičių; ii) visą turimą kontaktinę informaciją (įskaitant rengėjo informaciją); iii) bendras pastabas, įskaitant kitą papildomą informaciją, specialiųjų tarnybų informaciją ir specialiųjų tarnybų prašymų informaciją, jei joje yra bet kokios informacijos, pagal kurią galima nustatyti fizinį asmenį ir iv) bet kokią išankstinę informaciją apie keleivius, surinktą rezervavimo tikslais, tokia apimtimi, kiek joje yra informacijos, galinčios identifikuoti fizinį asmenį. 4. Kanada gali nebemaskuoti PNR duomenų tik tada, jeigu, remiantis turima informacija, būtina atlikti tyrimus pagal 3 straipsnio apimtį: (a) nuo 30 dienų iki dvejų metų nuo pradinio gavimo (tą atlieka tik ribotas specialiai įgaliotų pareigūnų skaičius) ir (b) nuo dviejų iki penkerių metų nuo pradinio gavimo, tik gavus Kanados kompetentingos institucijos vadovo arba šio vadovo specialiai įgalioto vyresniojo pareigūno leidimą. 5. Nepaisant šio straipsnio 1 dalies nuostatų: (a) Kanada gali saugoti PNR duomenis, kurie yra reikalingi kokiam nors konkrečiam veiksmui, peržiūrai, tyrimui, teisės aktų vykdymui, teisminiam nagrinėjimui, patraukimui baudžiamojon atsakomybėn arba bausmės skyrimui atlikti, kol pasibaigs procesas; (b) Kanada saugo a punkte nurodytus PNR duomenis papildomą dvejų metų laikotarpį, tik užtikrindama viešojo administravimo atskaitomybę arba jo priežiūrą, kad šie duomenys galėtų būtų atskleisti keleiviui paprašius. 6. Kanada sunaikina PNR duomenis, pasibaigus PNR duomenų saugojimo laikotarpiui. 17 straipsnis PNR duomenų registravimas ir jų tvarkymo patvirtinimas dokumentais Kanada privalo registruoti visus PNR duomenų tvarkymo veiksmus. Kanada privalo naudoti tik registracijų žurnalus arba dokumentus: (a) savo veiklai stebėti ir tikrinti, ar duomenys tvarkomi teisėtai; (b) tinkamam duomenų vientisumui užtikrinti; (c) duomenų tvarkymo saugumui užtikrinti ir (d) viešojo administravimo kontrolei ir atskaitomybei užtikrinti. 18 straipsnis Duomenų atskleidimas Kanadoje 1. Kanada užtikrina, kad Kanados kompetentinga institucija atskleistų PNR duomenis kitoms valdžios institucijoms, jeigu: (a) PNR duomenys atskleidžiami valdžios institucijoms, kurių funkcijos yra tiesiogiai susijusios su 3 straipsnio taikymo apimtimi; (b) PNR duomenys atskleidžiami tik išnagrinėjus konkrečius atvejus; (c) esant tam tikroms aplinkybėms, duomenis atskleisti yra būtina 3 straipsnyje nurodytais tikslais; (d) atskleidžiamas tik mažiausias būtinų PNR duomenų kiekis; (e) duomenis gaunanti valdžios institucija turi lygiavertes Susitarime nurodytas apsaugos priemones ir (f) duomenis gaunanti valdžios institucija neatskleis PNR duomenų kitai organizacijai, nebent ji turi Kanados kompetentingos institucijos įgaliojimą ir laikosi atitinkamų šioje dalyje nurodytų sąlygų. 2. Perduodant analitinę informaciją, kurioje yra pagal Susitarimą gautų PNR duomenų, laikomasi šiame straipsnyje nustatytų PNR duomenims taikomų apsaugos priemonių. 19 straipsnis Duomenų atskleidimas už Kanados ribų 1. Kanada užtikrina, kad Kanados kompetentinga institucija galėtų atskleisti PNR duomenis ne Europos Sąjungos valstybių narių valdžios institucijoms tik tokiu atveju, jeigu įvykdomos šios sąlygos: (a) PNR duomenys atskleidžiami valdžios institucijoms, kurių funkcijos yra tiesiogiai susijusios su 3 straipsnio taikymo apimtimi; (b) PNR duomenys atskleidžiami tik išnagrinėjus konkrečius atvejus; (c) PNR duomenys atskleidžiami tik jeigu yra būtina 3 straipsnyje nurodytais tikslais; (d) atskleidžiamas tik mažiausias būtinų PNR duomenų kiekis; (e) Kanados kompetentinga institucija turi įsitikinti, kad: i) užsienio institucija, gavusi PNR duomenis, taiko PNR duomenų apsaugos standartus, lygiaverčius nurodytiems Susitarime, pagal susitarimus arba tinkamai laikantis susitarimų, į kuriuos yra įtraukti šie standartai; arba ii) užsienio valdžios institucija taiko PNR duomenų apsaugos standartus, dėl kurių susitarė su ES. 2. Jeigu pagal 1 dalį Kanados kompetentinga institucija atskleidžia asmens, kuris yra valstybės narės pilietis, PNR duomenis Kanada užtikrina, kad Kanados kompetentinga institucija kuo greičiau praneštų tos valstybės narės institucijoms apie duomenų atskleidimą. Kanada išsiunčia tokį pranešimą pagal susitarimus arba tinkamai laikydamasi susitarimų dėl teisėsaugos arba dalijimosi informacija tarp Kanados ir atitinkamos valstybės narės. 3. Perduodant analitinę informaciją, kurioje yra pagal Susitarimą gautų PNR duomenų, laikomasi šiame straipsnyje nustatytų PNR duomenims taikomų apsaugos priemonių. 20 straipsnis Perdavimo būdas Šalys užtikrina, kad oro vežėjai perduotų PNR duomenis Kanados kompetentingai institucijai išskirtinai taikydami duomenų eksporto metodą (angl. push method) ir pagal toliau pateiktas procedūras, kurių turi laikytis oro vežėjai: (a) perduotų PNR duomenis elektroninėmis priemonėmis pagal Kanados kompetentingos institucijos techninius reikalavimus arba, jeigu yra techninių problemų, bet kuriomis kitomis atitinkamomis priemonėmis, užtikrinančiomis tinkamą duomenų saugumo lygį; (b) perduotų PNR duomenis, naudodami tarpusavyje sutartą pranešimų perdavimo formatą; (c) perduotų PNR duomenis saugiu būdu, naudodami bendrus Kanados kompetentingos institucijos nurodytus protokolus. 21 straipsnis Perdavimo dažnumas 1. Kanada užtikrina, kad Kanados kompetentinga institucija reikalautų, kad oro vežėjas perduotų PNR duomenis: (a) pagal nustatytą grafiką, likus ne daugiau kaip 72 valandoms iki numatyto išvykimo; ir (b) ne daugiau nei 5 kartus konkretaus skrydžio atveju. 2. Kanada užtikrina, kad Kanados kompetentinga institucija informuotų oro vežėjus apie tikslų tokių perdavimų laiką. 3. Konkrečiais atvejais, kai yra požymių, kad būtina papildomai susipažinti su informacija, norint reaguoti į konkrečią grėsmę, susijusią su 3 straipsnyje aprašyta apimtimi, Kanados kompetentinga institucija gali pareikalauti iš oro vežėjo pateikti PNR duomenis prieš, tarp ar po planinių duomenų perdavimų. Taip darydama savo nuožiūra, Kanada turi laikytis teisės aktų, daryti tai proporcingai ir taikyti 20 straipsnyje aprašytą perdavimo metodą. Įgyvendinimas ir baigiamosios nuostatos 22 straipsnis PNR duomenys, gauti prieš Susitarimo įsigaliojimą Kanada visiems PNR duomenims, kuriuos saugo Susitarimo įsigaliojimo dieną, taiko Susitarimo sąlygas. 23 straipsnis Abipusiškumas 1. Jeigu Europos Sąjunga priima PNR duomenų tvarkymo tvarką Europos Sąjungoje, Šalys turi konsultuotis, siekdamos nustatyti ar, norint užtikrinti visišką abipusiškumą, Susitarimas turėtų būti iš dalies pakeistas. 2. Kanados ir ES institucijos bendradarbiauja, siekdamos jų atitinkamos PNR duomenų tvarkymo tvarkos suderinamumo tokiu būdu, kuris stiprina Kanados, ES ir kitų šalių piliečių saugumą. 24 straipsnis Draudimas nukrypti Susitarimu nenukrypstama nuo bet kokių Kanados ir ES valstybių narių arba trečiųjų šalių tarpusavio įsipareigojimų padėti ar atsiliepti į pagalbos prašymą pagal tarpusavio pagalbos priemonę. 25 straipsnis Ginčų sprendimas ir sustabdymas 1. Šalys privalo išspręsti visus dėl Susitarimo interpretavimo, taikymo ar įgyvendinimo kylančius ginčus diplomatinėmis priemonėmis, turėdamos tikslą pasiekti abiem pusėms priimtiną sprendimą, įskaitant galimybių sudarymą bet kuriai Šaliai tai atlikti per pagrįstą laikotarpį. 2. Jeigu Šalys negali išspręsti ginčo, bet kuri Šalis gali laikinai sustabdyti Susitarimo taikymą, apie tai raštu pranešdama kitai Šaliai diplomatinėmis priemonėmis. Laikinas sustabdymas įsigalioja po 120 dienų nuo tokio pranešimo, nebent šalys kartu nusprendžia kitaip. 3. Šalis, kuri laikinai sustabdo Susitarimo taikymą, atšaukia laikiną sustabdymą iš karto po to, kai ginčas išsprendžiamas ir tai tenkina abi Šalis. Laikinai Susitarimo taikymą sustabdžiusi Šalis privalo raštu pranešti kitai Šaliai apie datą, kada Susitarimo taikymas atnaujinamas. 4. Kanada privalo toliau taikyti Susitarimo sąlygas visiems PNR duomenims, gautiems iki Susitarimo laikino sustabdymo. 26 straipsnis Konsultacijos, peržiūra ir pakeitimai 1. Šalys turi konsultuoti viena kitą apie visas priemones, kurios turi būti įvykdytos ir gali turėti įtakos Susitarimui. 2. Šalys kartu peržiūri Susitarimo įgyvendinimą praėjus metams po jo įsigaliojimo ir vėliau reguliariai ir papildomai, jeigu to paprašo kuri nors Šalis ir bendru sutarimu. 3. Šalys kartu įvertina Susitarimą praėjus ketveriems metams po jo įsigaliojimo. 4. Šalys iš anksto apsisprendžia dėl taisyklių ir praneša viena kitai apie atitinkamų grupių sudėtį. Bet kokios peržiūros tikslais Europos Sąjungai atstovauja Europos Komisija. Į grupių sudėtį įeina atitinkami duomenų apsaugos ir teisėsaugos ekspertai. Pagal taikomus teisės aktus peržiūros dalyviai laikosi diskusijų konfidencialumo reikalavimų ir turi tinkamus patikimumo pažymėjimus. Atliekant bet kokią peržiūrą Kanada užtikrina galimybę susipažinti su susijusiais dokumentais, naudotis sistemomis ir bendrauti su personalu. 5. Po bendros peržiūros Europos Komisija Europos Parlamentui ir Europos Sąjungos Tarybai teikia ataskaitą. Kanadai suteikiama galimybė raštu pateikti pastabas, kurios pridedamos prie ataskaitos. 6. Susitarimo pakeitimą siūlanti Šalis jį turi pateikti raštu. 27 straipsnis Nutraukimas 1. Šalis bet kuriuo metu gali nutraukti Susitarimą, apie tai pranešdama kitai Šaliai diplomatinėmis priemonėmis. Susitarimas nutraukiamas po 120 dienų nuo tos dienos, kai pranešimą gauna kita Šalis. 2. Kanada toliau taiko Susitarimo sąlygas visiems PNR duomenims, gautiems dar nepasibaigus Susitarimo galiojimui. 28 straipsnis Trukmė 1. Pagal 2 dalį Susitarimas galioja septynerius metus nuo įsigaliojimo dienos. 2. Kiekvieną kartą pasibaigus septynerių metų laikotarpiui Susitarimas yra automatiškai atnaujinamas kitam septynerių metų laikotarpiui, jeigu viena Šalis neinformuoja kitos Šalies, kad ji neketina atnaujinti Susitarimo. Šalis privalo diplomatinėmis priemonėmis raštu pranešti kitai Šaliai, likus ne mažiau nei šešiems mėnesiams iki septynerių metų laikotarpio pabaigos. 3. Kanada toliau taiko Susitarimo sąlygas visiems PNR duomenims, gautiems dar nepasibaigus Susitarimo galiojimui. 29 straipsnis Teritorinis taikymas 1. Atsižvelgiant į 2–4 dalis Susitarimas taikomas teritorijoje, kurioje galioja Europos Sąjungos sutartis bei Sutartis dėl Europos Sąjungos veikimo, ir Kanados teritorijoje. 2. Susitarimas bus taikomas Danijos, Jungtinės Karalystės arba Airijos teritorijose, tik jeigu Europos Sąjunga per Europos Komisiją praneš apie tai Kanadai. 3. Jei Europos Sąjunga per Europos Komisiją praneša Kanadai, kad Susitarimas bus taikomas Danijos, Jungtinės Karalystės ar Airijos teritorijoje, prieš jam įsigaliojant, Susitarimas tos valstybės teritorijoje įsigalioja tą pačią dieną kaip ir kitų ES valstybių narių, kurioms Susitarimas taikomas, teritorijose. 4. Jei Europos Sąjunga per Europos Komisiją praneš Kanadai po Susitarimo įsigaliojimo, kad jis bus taikomas Danijos, Jungtinės Karalystės arba Airijos teritorijoje, Susitarimas įsigalios tos valstybės teritorijoje po 5 dienų nuo pranešimo dienos. 30 straipsnis Baigiamosios nuostatos 1. Kiekviena Šalis raštu praneša kitai Šaliai, kai ji bus atlikusi Susitarimo įsigaliojimui būtinas procedūras. Susitarimas įsigalioja tą pačią dieną, kai gaunamas antrasis pranešimas. 2. Kanada iki įsigaliojant Susitarimui diplomatinėmis priemonėmis praneša Europos Komisijai apie šias institucijas: (a) Kanados kompetentinga instituciją, nurodytą 2 straipsnio 1 dalies d punkte; ir (b) nepriklausomą valdžios instituciją ir administracinėmis priemonėmis sukurta instituciją, nurodytas 10 straipsnyje ir 14 straipsnio 1 dalyje. Kanada nedelsdama praneša apie šių institucijų pasikeitimus. 3. Europos Sąjunga 2 dalyje nurodytą informaciją paskelbia Europos Sąjungos oficialiajame leidinyje. 4. Susitarimas pakeičia visus ankstesnius susitarimus dėl API ir PNR duomenų tvarkymo, įskaitant 2006 m. kovo 22 d. Kanados Vyriausybės ir Europos bendrijos susitarimą dėl išankstinės informacijos apie keleivius ir keleivio duomenų įrašo duomenų tvarkymo. Sudaryta [...] [...] dviem egzemplioriais anglų ir prancūzų kalbomis. Susitarimas taip pat parengiamas bulgarų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis. Kai Šalys pasikeisdamos laiškais patvirtina Susitarimą, visos jo versijos laikomos vienodai autentiškomis. Jei tekstai skirtingomis kalbomis nesutampa, vadovaujamasi tekstu anglų kalba. KANADOS VARDU ………………………………………….. EUROPOS SĄJUNGOS VARDU ………………………………………….. PRIEDAS Keleivio duomenų įrašo duomenų elementai 1) PNR aptikimo kodas; 2) bilieto rezervavimo (išdavimo) data; 3) planuojamos kelionės data (-os); 4) pavardė (-ės) ir vardas (-ai); 5) turima informacija apie dažnai lėktuvais keliaujančius keleivius ir nuolaidas (pvz., nemokamus bilietus, žemesnės klasės bilietų keitimą į aukštesnės klasės bilietus ir pan.); 6) kitos pavardės ir vardai, įtraukti į PNR, įskaitant keleivių, nurodytų PNR, skaičių; 7) visa turima kontaktinė informacija (įskaitant rengėjo informaciją); 8) visa turima informacija apie mokėjimą (sąskaitos faktūros išrašymą) (neįtraukiant kitų sandorio duomenų, susijusių su kreditine kortele ar sąskaita, kurie nėra susiję su kelionės sandoriu); 9) su konkrečiu PNR susijęs kelionės maršrutas; 10) kelionių agentūra (kelionių agentas); 11) bendrojo kodo informacija; 12) išskaidyta (padalyta) informacija; 13) keleivio kelionės statusas (įskaitant patvirtinimus ir registracijos statusą); 14) informacija apie bilietų pardavimą, įskaitant bilieto numerį, bilietus į vieną pusę ir kompiuterizuotą bilietų kainos nurodymą; 15) visa informacija apie bagažą; 16) informacija apie sėdimas vietas, įskaitant sėdimos vietos numerį; 17) bendros pastabos, įskaitant kitą papildomą informaciją (OSI), specialiųjų tarnybų informaciją (SSI) ir specialiųjų tarnybų prašymų (SSR) informaciją; 18) visa išankstinė informacija apie keleivius, surinkta rezervavimo tikslais; 19) visi ankstesni 1–18 punktuose išvardytų PNR duomenų pakeitimai. [1] OL L 82, 2006 3 21, p. 15. [2] OL L 91, 2006 3 29, p. 49. [3] OL C 81E, 2011 3 15, p. 70. [4] OL C74E, 2012 3 13, p. 8. [5] COM(2010) 492 galutinis, 2010 9 21. [6] OL ... . [7] OL ... .